РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/82-21

2. април 2021. године

Б е о г р а д

З А П И С Н И К

ОСМЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 16. МАРТА 2021. ГОДИНЕ

 Седница је почела у 13,10 часова.

 Седницом је председавала Сандра Божић, председик Одбора.

 Седници су присуствовали: Вук Мирчетић, Иван Тасовац (дошао у току прве тачке дневног реда), Лав Григорије Пајкић, проф. др Марко Атлагић, Розалија Екрес, Александар Чотрић, Милош Терзић, Милица Обрадовић, Снежана Пауновић, Јелица Сретеновић, Наташа Михаиловић Вацић и Жељко Томић, чланови Одбора.

 Седници су присуствовали: Љубомир Марић (Јован Колунџија), Зоран Томић (мр Јадранка Јовановић) и Александар Јовановић (Мира Петровић), заменици чланова Одбора.

 Седници није присуствовала Милена Поповић, као ни њен заменик.

 Поред чланова Одбора седници су присуствовали: Милан Мариновић, Повереник за за информације од јавног значаја и заштиту података о личности, Сања Унковић, кандидат за заменика Повереника и Рада Ковачевић, помоћник Генералног секретара службе Повереника.

 На предлог председавајућег, чланови Одбора су, једногласно (15 за), усвојили следећи

Д н е в н и р е д

1. Разматрање Предлога одлуке о избору заменика Повереника за информације од јавног значаја и заштиту података о личности - за заштиту података о личности;
2. Разговор са кандидатом за заменика Повереника за информације од јавног значаја и заштиту података о личности - за заштиту података о личности.

Пре преласка на разматрање утврђеног дневног реда Одбор је, једногласно (15 за), и без примедби усвојио записник седме седнице Одбора, одржане 17. фебруара 2021. године.

ПРВА ТАЧКА ДНЕВНОГ РЕДА: Разматрање Предлога одлуке о избору заменика Повереника за информације од јавног значаја и заштиту података о личности - за заштиту података о личности

 У уводним напоменама, председник Одбора Сандра Божић обавестила је све присутне да је Повереник за информације од јавног значаја и заштиту података о личности 2. марта 2021. године поднео Предлог одлуке о избору заменика Повереника за информације од јавног значаја и заштиту података о личности - за заштиту података о личности, којом је за заменика Повереника предложио Сању Унковић, дипломираног правника.

 Нагласила је да је неопходно да Одбор на седници која је у току размотри наведени предлог одлуке, као и да Народној скупштини поднесе Извештај.

 На почетку свог излагања, Милан Мариновић је истакао да је избор заменика Повереника од изузетног значаја за рад Повереника и његове службе.

 Упознао је чланове са начином рада и функционисања службе Повереника у претходном периоду и с тим у вези навео је неке од главних разлога због којих је предложио Сању Унковић за заменика Повереника.

 Одбор је, већином гласова (14 за, два нису гласала), одлучио да предложи Народној скупштини да прихвати Предлог одлуке о избору заменика Повереника за информације од јавног значаја и заштиту података о личности - за заштиту података о личности.

ДРУГА ТАЧКА ДНЕВНОГ РЕДА: Разговор са кандидатом за заменика Повереника за информације од јавног значаја и заштиту података о личности - за заштиту података о личности

У уводним напоменама председник Одбора навела је да је неопхдно да Одбор у складу са чланом 203. став 3. Пословника Народне скупштине, обави разговор са кандидатом за заменика Повереника, госпођом Сањом Унковић.

Упознала је чланове Одбора да се у оквиру ове тачке не гласа, већ да се кандидату само постављају питања у вези са њеним професионалним искуством.

На почетку свог представљања Сања Унковић је упознала чланове Одбора са својим досадашњим радом у служби Повереника.

Као неке од најважнијих послова које је радила у служби Повереника издвојила је:

- рад на ажурирању Стратегије о заштити података о личности из 2010. године;

- рад на изради Нацрта законa о видео надзору и Нацрта законa о обради биометријских података;

- унапређивање обука у служби Повереника;

- реализацију формирања организационих јединица Повереника ван седишта Београда.

У дискусији која је затим уследила учествовали су: Милош Терзић, Снежана Пауновић, Александар Јовановић, Милан Мариновић и Наташа Михаиловић Вацић, који су Сањи Унковић поставили питања у вези са њеним професионалним искуством и радом у струци.

Заменик председника Одбора Снежана Пауновић је закључила да је Повереник својим досадашњим радом оправдао поверење које су му народни посланици указали избором на ову функцију.

Александар Јовановић замолио је Повереника да посвети више пажње контроли друштвених мрежа у смислу заштите података о личности.

С тим у вези Милан Милановић је нагласио да је поводом овог проблема већ поступао у претходном периоду, као и да је у разговору са представницима највећих друштвених мрежа, успео да договори да неке од ових компанија за Републику Србију одреде посебне представнике, чији ће задатак бити заштита личних података корисника друштвених мрежа.

Наташа Михаиловић Вацић истакла је да је позитивно што кандидат за заменика Повереника долази из реда запослених у служби Повереника за информације од јавног значаја.

Поводом питања Наташе Михаиловић Вацић на које проблеме грађани највише указују када је у питању примена Закона о заштити података о личности, Сања Унковић је истакла да је то најчешће проблем обраде података о личности од стране банака и осигуравајућих кућа, али је закључила и то да је ово питање у међувремену решено.

Седница је завршена у 14.00 часова.

СЕКРЕТАР ПРЕДСЕДНИК

 Дана Гак Сандра Божић